1922-komitéen
Betegnelsen 1922-komitéen (oprettet i 1922) benyttes om gruppen af menige medlemmer (back benchers) af det britiske Konservative partis gruppe i Underhuset i Det Britiske Parlament. 1922-komitéens primære funktioner er dels at fungere som et forum for diskussion af politiske initiativer og dels at tilrettelægge gruppens stemmeafgivning uafhængigt af parlamentsgruppens ledelse og ministre, når partiet er i regering og uafhængigt af partiets ordførere, når det er i opposition.
Komitéen spiller endvidere en vigtig rolle ifm. valg af partiets politiske leder i parlamentet og dermed premierminister, når partiet er i regering. Hvis 15 procent af de menige medlemmer afleverer et brev derom til Komitéens formand, kan de gennemtvinge, at der afholdes en afstemning blandt partiets parlamentsmedlemmer om, hvorvidt de fortsat har tillid til partilederen. I tilfælde af udtrykt mistillid udskrives der, i henhold til partiets vedtægter, nyvalg til posten som partileder. Adskillige konservative partiledere har været gennem en sådan mistillidsafstemning.
Senest blev proceduren benyttet den 6. juni 2022, da der afholdtes en mistillidsafstemning om Boris Johnson ovenpå partygate. Afstemningen endte med 211 stemmer for at beholde Johnson på posten og 148 imod. Boris Johnson kaldte efterfølgende resultatet for en klar sejr trods den kendsgerning, at hans partigruppe i parlamentet er dybt splittet. Efter en afholdt mistillidsafstemning er partilederen 'fredet' i 12 måneder.
Når en partileder går af, enten som følge af en tabt mistillidsafstemning eller af andre grunde, er det ligeledes 1922-komiteen, der organiserer valget af en ny leder. Dette sker gennem en procedure, hvor der først i den konservative parlamentsgruppe stemmes i et antal runder om de opstillede kandidater. Når man er nede på to tilbageværende kandidater, sendes disse til urafstemning blandt partiets ca. 130.000 menige medlemmer.